CELEX: C2004/239/08
Language: el
Date: 2004-09-25 00:00:00
Title: Υπόθεση C-331/04: Αίτηση του Consiglio di Stato (έκτο τμήμα), αποφαινόμενου υπό την ιδιότητά του ως δικαιοδοτικού οργάνου, για την έκδοση προδικαστικής αποφάσεως, υποβληθείσα με διάταξη της 6ης Απριλίου 2004 στο πλαίσιο της εκκρεμούς ενώπιόν του υποθέσεως μεταξύ ΑΤΙ ΕΑC srl Viaggi di Maio snc και EAC srl (ιδίω ονόματι), αφενός, και ACTV Venezia spa, Provincia di Venezia, Comune di Venezia και ATI La Linea spa CSSA, αφετέρου

25.9.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 239/5
            
         Αίτηση του Consiglio di Stato (έκτο τμήμα), αποφαινόμενου υπό την ιδιότητά του ως δικαιοδοτικού οργάνου, για την έκδοση προδικαστικής αποφάσεως, υποβληθείσα με διάταξη της 6ης Απριλίου 2004 στο πλαίσιο της εκκρεμούς ενώπιόν του υποθέσεως μεταξύ ΑΤΙ ΕΑC srl Viaggi di Maio snc και EAC srl (ιδίω ονόματι), αφενός, και ACTV Venezia spa, Provincia di Venezia, Comune di Venezia και ATI La Linea spa CSSA, αφετέρου
   (Υπόθεση C-331/04)
   (2004/C 239/08)
   Με διάταξη της 6ης Απριλίου 2004, η οποία περιήλθε στη γραμματεία του Δικαστηρίου των Ευρωπαϊκών Κοινοτήτων στις 29 Ιουλίου 2004, το Consiglio di Stato, αποφαινόμενο ως δικαιοδοτικό όργανο, υπέβαλε στο Δικαστήριο των Ευρωπαϊκών Κοινοτήτων, στο πλαίσιο της διαφοράς μεταξύ ΑΤΙ ΕΑC srl Viaggi di Maio snc και EAC srl (ιδίω ονόματι), αφενός, και ACTV Venezia spa, Provincia di Venezia, Comune di Venezia και ATI La Linea spa CSSA, αφετέρου, τα ακόλουθα προδικαστικά ερωτήματα:
   
      «Ερωτάται αν είναι θεμιτό να ερμηνεύεται η εν λόγω διάταξη (του άρθρου 34 της οδηγίας 93/38/ΕΚ) ως εμπεριέχουσα ελαστικό κανόνα επιτρέποντα στην αναθέτουσα αρχή, σε περίπτωση αναθέσεως συμβάσεως σύμφωνα με τη μέθοδο της πλέον συμφέρουσας από οικονομική άποψη προσφοράς, να καθορίζει τα κριτήρια κατά τρόπο γενικόλογο στην προκήρυξη ή στη συγγραφή υποχρεώσεων, παρέχοντας ακολούθως στην επιτροπή διεξαγωγής του διαγωνισμού τη δυνατότητα να εξειδικεύει ενδεχομένως ή/και να συμπληρώνει τα εν λόγω κριτήρια, όπου παρίσταται ανάγκη, ενώ η εν λόγω εξειδίκευση ή/και συμπλήρωση να λαμβάνουν χώρα πριν από το άνοιγμα των φακέλων που περιέχουν τις προσφορές και να μη καταλήγουν να καινοτομούν έναντι των προκαθορισμένων με την προκήρυξη κριτηρίων ή αν, αντιθέτως, ο εν λόγω κανόνας πρέπει να ερμηνεύεται αυστηρά ως επιβάλλων στην αναθέτουσα αρχή την υποχρέωση να προσδιορίζει αναλυτικώς τα κριτήρια αναθέσεως στην προκήρυξη ή στη συγγραφή υποχρεώσεων πριν από την προεπιλογή των υποψηφίων ή την πρόσκληση προς υποβολή προσφορών και ως αποκλείων η επιτροπή διεξαγωγής διαγωνισμού να δύναται υπό οποιονδήποτε τρόπο να παρεμβαίνει μεταγενέστερα εξειδικεύοντας ή/και συμπληρώνοντας τα εν λόγω κριτήρια ή δημιουργώντας υποκατηγορίες ή υπομόρια, εφόσον κάθε ένδειξη των κριτηρίων αναθέσεως πρέπει, για λόγους διαφανείας, να περιλαμβάνεται στην προκήρυξη ή στη συγγραφή υποχρεώσεων.
      Αν, υπό το φως του κοινοτικού δικαίου, παρίσταται εν τέλει νόμιμος ο παραδοσιακός ερμηνευτικός προσανατολισμός που διαμορφώθηκε με τη νομολογία του Consiglio di Stato και τείνει στη συμπληρωματική των κριτηρίων παρέμβαση της επιτροπής διεξαγωγής του διαγωνισμού πριν από το άνοιγμα των φακέλων.
      Αν είναι θεμιτό, υπό το φως του εν λόγω κανόνα ερμηνευομένου ελαστικώς εν όψει του επιρρήματος “ενδεχομένως”, η αναθέτουσα αρχή να χωρεί στη ρύθμιση του διαγωνισμού κατά τρόπο προβλέποντα, σε σχέση με κριτήριο αναθέσεως (εν προκειμένω λεπτομέρειες οργανώσεως και υποστηρίξεως) τη μοριοδότηση κατά την απόλυτη κρίση της αναθέτουσας αρχής, με γνώμονα δέσμη κριτηρίων, τη διαβάθμιση των οποίων δεν προβλέπει η προκήρυξη, οπότε, υπό την έννοια αυτή, το κριτήριο καθίσταται απροσδιόριστο, ή αν, εν πάση περιπτώσει, ο κανόνας επιβάλλει την υποχρέωση διαυγείας αξιώματος κατά τη διατύπωση των κριτηρίων, ασυμβίβαστη προς την έλλειψη διαβαθμίσεως αυτών με την προκήρυξη, και αν, σε περίπτωση νομιμότητας της διατάξεως, ως εκ της υποτιθέμενης ελαστικότητας του κανόνα και της μη δεσμευτικότητας της διαβαθμίσεως όλων των στοιχείων, έναντι αυτής, ελλείψει ρητής αναθέσεως εξουσιών στην επιτροπή διεξαγωγής του διαγωνισμού μέσω της προκηρύξεως, μπορεί να γίνει δεκτή η συμπληρωματική-εξειδικευτική παρέμβαση της επιτροπής (ως απόρροια απλώς και μόνο της αναγνωριζόμενης αυτοτελούς σημασίας και της σχετικής βαρύτητας που αναγνωρίζεται σε κάθε επί μέρους στοιχείο στο οποίο η προκήρυξη χορηγούσε συνολικά ως βαθμούς αξιολογήσεως κατ' ανώτατο όριο 25 μόρια) ή αν, αντιθέτως, επιβάλλεται η κατά γράμμα εφαρμογή της ρυθμίσεως του διαγωνισμού, μέσω της χορηγήσεως μορίων κατ' ενιαία αξιολόγηση των διαφόρων και περιπλόκων στοιχείων που περιέχει ο lex specialis.
      Αν, εν πάση περιπτώσει, υπό το φως της εν λόγω διατάξεως, είναι θεμιτό να αναγνωρίζεται εν γένει στην επιτροπή διεξαγωγής του διαγωνισμού, η οποία πρέπει να αξιολογεί τις προσφορές, ανεξαρτήτως των διατυπουμένων με την προκήρυξη λεπτομερειών, κατά τη διαδικασία συνάψεως μέσω της πλέον συμφέρουσας από οικονομική άποψη προσφοράς, αλλά αποκλειστικώς έναντι της περιπλοκότητας των προς αξιολόγηση στοιχείων, εξουσία αυτοπεριορισμού της εν γένει δράσεώς της, εξειδικεύοντας τις παραμέτρους εφαρμογής των προκαθορισμένων με την προκήρυξη κριτηρίων, και αν η εν λόγω εξουσία της επιτροπής διεξαγωγής του διαγωνισμού μπορεί να ασκηθεί με τη δημιουργία υποκατηγοριών, υπομορίων ή απλώς με την υπαγόρευση πιο συγκεκριμένων κριτηρίων εφαρμογής των αναφερομένων εν γένει με την προκήρυξη ή τη συγγραφή υποχρεώσεων κριτηρίων, πάντοτε εξυπακούεται πριν από το άνοιγμα των φακέλων.»